Taxibestuurder ry metrobeampte dood(Argieffoto) ŉ Taxibestuurder is in hegtenis geneem en sal binnekort in die hof verskyn in verband met die dood van ŉ beampte van die Tshwane-metropolisie. Die voorval het Saterdagoggend in Summitweg by die R55 net voor Midrand plaasgevind. Volgens sr.supt. Isaac Mahamba, woordvoerder van die Tshwane-metropolisie, het die beampte ŉ motor omstreeks 10:30 voorgekeer toe hy deur ŉ minibustaxi doodgery is. Die taxi het agter die motor gery wat van die pad af getrek is. Die beampte is op die toneel dood verklaar en die taxibestuurder is onmiddellik in hegtenis geneem. ‘n Saak van strafbare manslag word ondersoek. Mahamba het gesê die beampte se identiteit sal bekend gemaak word sodra al sy naasbestaandes in kennis gestel is. “Die Tshwane-metropolisie wil graag ons meegevoel betuig met die beampte se familie, vriende en kollegas.”